I dag var fire nordjyske folketingsmedlemmer på Hasseris Gymnasium til paneldebat, hvor elever fra gymnasiet kunne stille spørgsmål til politikerne.

Folketingsvalget nærmer sig med hastige skridt. Om en måned skal Lars Løkke have trykket på valgknappen, og allerede nu er partierne ved at lade op til valgkampen. Til politisk paneldebat i dag på Hasseris Gymnasium stod Christina Egelund (LA), Lisbeth Bech Poulsen (SF), Ane Halsboe-Jørgensen (S) og Karsten Lauritzen (V) klar til at svare på spørgsmål fra gymnasieeleverne. Til paneldebatten var der især et helt bestemt emne, der kunne få eleverne til at række armen i vejret. De unge vælgere på gymnasiet er nemlig ret afklarede med, hvad der bliver deres vigtigste emne i valgkampen. - Så bliver det klima, siger Jasmin Assi, der går i 1.g på Hasseris Gymnasium. Den holdning delte hun med langt de fleste elever på gymnasiet, men for folketingsmedlemmerne var det andre emner og temaer, der stod øverst. - Det bliver, hvad jeg kan gøre for Nordjylland. VI har et repræsentativt demokrati. Nordjyderne skal have nogle svar på, hvad vi kan gøre for nordjyderne, siger skatteminister, Karsten Lauritzen (V). - Jeg synes, at der er noget grundlæggende i, at vores offentlige velfærd er under pres. At uanset, om det er vores børn; vores uddannelser; vores ældre; vores sundhedspleje så bliver der løbet for stærkt, siger Ane Halsboe-Jørgensen (S). Bliver klimaet et tema? Spørgsmålet er så om politikerne overhovedet mener, at klimaet bliver vigtigt i den kommende valgkamp. - Klima kommer til at være et tema, men jeg tror ikke, at det kommer til at fylde så meget, siger Karsten Lauritzen (V). - Klima er rigtig vigtigt. Vi har brug for at tage en grøn førertrøje på, Ane Halsboe-Jørgensen (S). Jasmin Assi håber, at politikerne vil tage de unges argumenter til efterretning, når de kommer tilbage på borgen. - Vi er den næste generation og fremtiden – det er ikke bare vrøvl, det er vigtige ting, slutter Jasmin Assi